Pavlova poslanica Rimljanima (Šarić)/Glava 12.
1 Zaklinjem vas dakle, braćo, milosrđem Božjim, da prikažete tjelesa svoja za žrtvu živu, svetu, ugodnu Bogu; tako da vaša služba Božja bude duhovna. 

2 Ne izjednačujte se s ovim svijetom, nego se promijenite obnovljenjem mišljenja svojega, da kušate, što je volja Božja, što je dobro, ugodno i savršeno. 

3 Jer po milosti, koja je meni dana, kažem svakome, koji je među vama, da ne misli o sebi više, nego što valja misliti, nego da misli o sebi čedno, svaki po onoj mjeri vjere, koju mu je Bog udijelio. 

4 Jer kao što u jednom tijelu imamo mnoge udove, a udovi svi nemaju isti posao, 

5 Tako smo mnogi jedno tijelo u Kristu, a pojedini udovi jedan drugome. 

6 A imamo različite darove po milosti, koja nam je dana: ako proročanstvo, neka bude po mjeri vjere; 

7 Ako li službu, neka služi; ako je učitelj, neka uči; 

8 Ako opominje, neka opominje, koji daje, neka daje pošteno, koji upravlja, neka se brine; koji čini milosrđe, neka čini radosno! 

9 Ljubav neka je bez pretvaranja; mrzeći na zlo prianjajte uz dobro; 

10 Bratskom ljubavi ljubite jedan drugoga; poštovanjem jedan drugoga pretječite; 

11 U revnosti ne budite lijeni; u duhu budite ognjeni; Gospodinu služite; 

12 Nadom se veselite; u nevolji budite strpljivi; u molitvi budite postojani; 

13 Potrebe sa svetima dijelite; gostoljubivost revno njegujte! 

14 blagoslivljajte one, koji vas progone: blagoslivljajte, a ne kunite! 

15 Radujte se s onima, koji se raduju, plačite s onima, koji plaču; 

16 Budite jedne misli među sobom; ne mislite o visokim stvarima, nego se držite niskih! Ne držite sami sebe mudrima! 

17 Nikome ne vraćajte zla za zlo; nastojte oko dobra ne samo pred Bogom, nego i pred svim ljudima; 

18 Ako je moguće, koliko je do vas, imajte mir sa svim ljudima; 

19 Ne osvećujte se sami, ljubljeni, nego podajte mjesto gnjevu, jer je pisano: "Moja je osveta, ja ću vratiti", govori Gospodin. 

20 Ako je dakle gladan neprijatelj tvoj, nahrani ga; ako je žedan, napoj ga; jer čineći to, ugljevlje ognjeno skupit ćeš na glavu njegovu. 

21 Ne daj, da te zlo nadvlada, nego nadvladaj zlo dobrim! 

Pavlova poslanica Rimljanima (Šarić)